**รายงานการสอบสวนการเสียชีวิตจากอุบัติเหตุทางถนน**

**กรณีรถจักรยานยนต์ชนกับรถกระบะ บนถนนบ้านหนองน้อย – บ้านค้อ**

**ตำบลสงเปลือย อำเภอนามน จังหวัดกาฬสินธุ์ วันพุธที่ 22 เดือนมิถุนายน พ.ศ. 2559**

**ทีมสอบสวน**

1. นายพรพัฒน์ ภูนากลม ผู้อำนวยการโรงพยาบาลนามน ที่ปรึกษา
2. นางสุดาทิพย์ ศรีจันทร์เติมพยาบาลวิชาชีพชำนาญการ หัวหน้าทีมสอบสวนโรค
3. นายยุทธพงษ์- ภามาศ นักวิชาการสาธารณสุขชำนาญการ ทีมสอบสวนโรค
4. นางสาวปุณณดา ภูพันนา เจ้าพนักงานสาธารณสุขปฏิบัติการ ทีมสอบสวนโรค
5. นางสาวกุลยา ใจกล้า เจ้าพนักงานสาธารณสุข ทีมสอบสวนโรค
6. นางสาววานิช รุ่งราม นักวิชาการสาธารณสุข ทีมสอบสวนโรค

**ความเป็นมา**

เมื่อวันพุธที่ 22 เดือนมิถุนายน พ.ศ. 2559 เวลา 14.05 น. ทีมเฝ้าระวังสอบสวนเคลื่อนที่เร็ว (SRRT) อำเภอนามน ได้รับแจ้งจากแผนกอุบัติเหตุฉุกเฉิน (ER) โรงพยาบาลนามน ว่าเวลาประมาณ 11.05 น. เกิดเหตุรถจักรยานยนต์ชนกับรถกระบะบรรทุกน้ำแข็ง ช่วงหลักกิโลเมตรที่ 13 – 14 บนทางหลวงชนบท หมายเลข กส.3007 (บ้านหนองน้อย – บ้านค้อ) ตำบลสงเปลือย อำเภอนามน จังหวัดกาฬสินธุ์ มีผู้เสียชีวิต จำนวน 1 ราย จึงได้ดำเนินการสอบสวนการเสียชีวิต ในวันที่ 22 เดือนมิถุนายน พ.ศ. 2559 เวลา 14.25 น. ร่วมกับสำนักงานตำรวจภูธรนามน

**วัตถุประสงค์**

1. เพื่อศึกษาระบาดวิทยาเชิงพรรณนาของการเสียชีวิต สาเหตุ และปัจจัยของการเกิดอุบัติเหตุ
2. เพื่อเสนอแนวทางการควบคุมป้องกันการบาดเจ็บและเสียชีวิตจากอุบัติเหตุทางถนนในอนาคต

**วิธีการศึกษา**

การศึกษาข้อมูลย้อนหลังการเกิดอุบัติเหตุ โดยการรวบรวมข้อมูลการเสียชีวิต จากบันทึกการรักษาของโรงพยาบาลนามน รายงานการชันสูตร สัมภาษณ์แพทย์และพยาบาลที่ดูแลผู้ป่วย เจ้าหน้าที่ตำรวจเจ้าของคดี ญาติของผู้เสียชีวิต ศึกษาสภาพสิ่งแวดล้อม ณ จุดเกิดเหตุ ร่วมกับการใช้แบบสอบสวนการบาดเจ็บของสำนักระบาดวิทยา 1 และวิเคราะห์ข้อมูลโดยใช้สถิติเชิงพรรณนา

**ผลการสอบสวน**

จากการรวบรวมข้อมูลการเกิดเหตุครั้งนี้ พบว่า ก่อนเกิดเหตุรถกระบะบรรทุกน้ำแข็ง ได้วิ่งออกจากโรงงานน้ำแข็งแห่งหนึ่งในอำเภอนามน เพื่อไปส่งน้ำแข็งที่บ้านค้อ ตำบลสงเปลือย อำเภอนามน จังหวัดกาฬสินธุ์ มาถึงที่เกิดเหตุ ถนนช่วงทางแยกวัดป่าบุญญาภรณ์ ซึ่งเป็นทางโค้ง เส้นทางหลวงชนบท หมายเลข กส. 3007 (บ้านหนองน้อย – บ้านค้อ) เขตตำบลสงเปลือย อำเภอนามน จังหวัดกาฬสินธุ์ เวลาประมาณ 11.05 น. ของวันที่ 22 เดือนมิถุนายน พ.ศ. 2559 จากการสอบสวนพบรถกระบะบรรทุกน้ำแข็งที่กำลังขับในช่วงถนนที่เป็นทางโค้ง ขณะนั้นมีรถจักรยานยนต์ ขับมาจากบ้านค้อมุ่งหน้าไปบ้านหนองน้อย ซึ่งขับสวนทางกันโดยรถจักรยานยนต์ได้ข้ามเลนเข้าไปอีกฝั่ง เป็นเหตุให้เกิดการเฉี่ยวชนอย่างแรงกับรถบรรทุกน้ำแข็งคันดังกล่าว โดยมีรายละเอียด ดังนี้

**ลักษณะของผู้เสียชีวิต**

จากการสอบสวนเหตุการณ์ครั้งนี้ เบื้องต้นพบผู้ประสบอุบัติเหตุ จำนวน 2 คน เป็นพนักงานขับรถบรรทุกน้ำแข็ง จำนวน 1 คน และผู้ขับรถจักรยานยนต์ จำนวน 1 คน โดยมีผู้บาดเจ็บและได้เข้ารับการรักษาที่แผนกฉุกเฉิน โรงพยาบาลนามน จำนวน 1 ราย และเสียชีวิตในเวลาต่อมา

ผลการติดตามข้อมูลการบาดเจ็บและเสียชีวิตในอุบัติเหตุครั้งนี้ พบว่า ผู้เสียชีวิตเป็นเพศชาย อายุ 36 ปี อาศัยอยู่บ้านเลขที่ 40 หมู่ที่ 4 ตำบลสงเปลือย อำเภอนามน จังหวัดกาฬสินธุ์ และจากการวิเคราะห์ข้อมูลลักษณะการบาดเจ็บตามส่วนต่าง ๆ ของร่างกาย พบว่า หมดสติ ไม่รู้สึกตัว มีแผลถลอกที่ขมับซ้าย และแผลถลอกที่ขาทั้งสองข้าง

**พฤติกรรมเสี่ยงในการขับขี่ยานพาหนะและผู้โดยสาร**

จากการสัมภาษณ์เจ้าหน้าที่ตำรวจเจ้าของคดี เล่าว่า “พฤติกรรมการขับรถของพนักงานขับรถบรรทุกน้ำแข็ง ไม่มีลักษณะของอาการมึนเมา ดื่มสุรา หรือสูบบุหรี่”มีบางช่วงที่ต้องขับรถเร็วเนื่องจากความเร่งรีบในการส่งน้ำแข็งให้ทันเวลา ส่วนผู้เสียชีวิต คือ ผู้ขับขี่รถจักรยานยนต์ พบข้อมูลประวัติจากเวชระเบียนผู้ป่วยนอก (OPD Card) โรงพยาบาลนามน พบประวัติการดื่มสุรา แต่ในวันเกิดเหตุพยาบาลผู้ดูแลให้ข้อมูลว่า จากการประเมินเบื้องต้น ไม่มีกลิ่นของสุรา หรือการดื่มเครื่องดื่มที่มีแอลกอฮอล์

**สภาพยานยนต์ที่เกิดเหตุ**

รถคันที่เกิดเหตุเป็นรถกระบะที่ต่อเติมสำหรับบรรทุกน้ำแข็ง ของโรงงานน้ำแข็งแห่งหนึ่งในอำเภอนามน หมายเลขทะเบียน ยโสธร สภาพรถด้านหน้าด้านกันชนหลุดทั้งหมด จอดอยู่ในเลนของตนเอง สภาพภายในรถไม่พบความเสียหาย โครงสร้างของรถเสียหายเฉพาะด้านหน้า และส่วนที่ต่อเติมสำหรับบรรทุกน้ำแข็งไม่ได้รับความเสียหาย ส่วนรถของผู้เสียชีวิต เป็นรถจักรยานยนต์ ไม่มีหมายเลขทะเบียน สภาพรถได้รับความเสียหายทั้งคัน จอดอยู่คร่อมเส้นแนวการจราจร และคร่อมเลนมาอีกฝั่ง

**สภาพถนนและสิ่งแวดล้อมที่เกิดเหตุ**

บริเวณที่เกิดเหตุอยู่บนทางหลวงชนบท หมายเลข กส. 300 ช่วงกิโลเมตรที่ 13 – 14 (บ้านหนองน้อย – บ้านค้อ) ตำบลสงเปลือย อำเภอนามน จังหวัดกาฬสินธุ์ เป็นถนนสองเลน รถวิ่งสวนกัน เครื่องหมายจราจรบนพื้นทางตามแนวทางเดินรถ และไหล่ทางชัดเจน โดยเป็นเส้นแบ่งทิศทางจราจรปกติ มีลักษณะเป็นเส้นทึบสีขาว (เป็นเส้นแบ่งทิศทางการจราจรห้ามแซง)

สภาพโดยทั่วไปของถนนอยู่ในสภาพดี ผิวทางจราจรเป็นหินคลุกลาดยางมะตอย ช่องการจราจรแต่ละช่องกว้างประมาณ 3.50 เมตร ไหล่ทางกว้างประมาณ 1 เมตร ก่อนเข้าสู่ถนนช่วงที่เกิดอุบัติเหตุ ประมาณ 500 เมตร (เมื่อเดินทางมาจากบ้านหนองน้อย) จะเป็นทางโค้ง มีป้ายเตือน และมีป้ายเตือนให้ชะลอความเร็ว ทั้งสองข้างของถนนเป็นทุ่งนามีระดับต่ำกว่าผิวการจราจรประมาณ 1 เมตร และไม่มีกิ่งไม้ที่แผ่กิ่งก้านล้ำเข้ามาในเส้นทางเดินรถ ส่วนเสาไฟฟ้าแรงสูงอยู่ห่างประมาณ 100 เมตร

**สรุปปัจจัยที่นำไปสู่การเกิดอุบัติเหตุและการเสียชีวิตครั้งนี้** ประกอบด้วย

1. สภาพถนนสองเลนที่ไม่มีเกาะกลางถนน รถวิ่งสวนกันไปมา และมีรถบรรทุกขนาดใหญ่
2. ความเหนื่อยล้าทางกายของพนักงานขับรถที่ขาดการพักผ่อนที่เพียงพอ อันเนื่องจากต้องขับขี่ติดต่อกันเป็นระยะเวลานาน
3. สภาพรถกระบะที่ต่อเติมสำหรับบรรทุกน้ำแข็ง ซึ่งบรรทุกเต็มคัน อาจก่อให้เกิดความไม่สมดุล และมีผลต่อการทรงตัวของรถ
4. สภาพรถจักรยานยนต์ที่ชำรุด ไม่มีป้ายทะเบียน ไม่พร้อมใช้งาน

**วิจารณ์ผล**

อุบัติเหตุรถกระบะบรรทุกน้ำแข็งชนกับรถจักรยานยนต์ครั้งนี้ ถือว่ามีความรุนแรง เนื่องจากมีผู้เสียชีวิตจำนวน 1 ราย ด้านสิ่งแวดล้อมและบริเวณทางกายภาพ พบว่าสอดคล้องกับการรายงานการสอบสวนการบาดเจ็บจากการจราจรทางถนน กรณีศึกษารถประจำทางและรถบัสเช่าเหมาลำระหว่างเดือนมกราคม 2549 – มกราคม 2551 จำนวน 29 กรณี ผลการสอบสวนพบว่าที่ผ่านมาว่า ถนนที่มีเพียง 2 ช่องจราจรจะมีโอกาสที่จะเกิดอุบัติเหตุถึง 0.32 เท่า และมีโอกาสเสียชีวิตถึง 0.16 เท่า เมื่อเทียบกับจำนวนช่องการจราจรที่มากกว่า และบริเวณที่เป็นเส้นทางตรง (Straight) บริเวณที่เกิดเหตุซึ่งเป็นทางโค้งมีโอกาสเกิดอุบัติเหตุถึง 0.63 เท่า และมีโอกาสเสียชีวิตถึง 0.09 เท่า เมื่อเทียบกับบริเวณทางกายภาพแบบอื่น ๆซึ่งการเกิดอุบัติเหตุครั้งนี้มีลักษณะของเส้นทางคล้ายกับรายงานดังกล่าว

ตามสภาพการณ์ของการบาดเจ็บและเสียชีวิตกล่าวได้ว่า เกิดจากการขับรถบนถนนที่เป็นทางโค้ง ที่เป็นถนนเพียงสองเลน และสิ่งที่เป็นไปได้ของเหตุการณ์นี้ คือ เมื่อรถกระบะบรรทุกน้ำแข็งพยายามขับและควบคุมรถบนถนนที่เป็นทางโค้ง แต่มีรถกำลังสวนมาและข้ามเลนมา ทำให้ไม่สามารถบังคับรถให้อยู่เลนได้ รถกระบะจึงหักหลบลงข้างทางซึ่งเป็นทุ่งนา และหมุนพวงมาลัยให้รถกลับขึ้นมาบนถนนอีกครั้งเนื่องจากรถจะพลิกคว่ำลงทุ่งนา ทำให้รถกระบะชนกับรถจักรยานยนต์ จนก่อให้เกิดอุบัติเหตุในครั้งนี้

**ข้อเสนอแนะและมาตรการในการป้องกันการบาดเจ็บและเสียชีวิต**

จากเหตุการณ์ครั้งนี้ ได้กำหนดมาตรการและข้อเสนอแนะ ดังนี้

1. ควรมีป้ายเตือนขนาดใหญ่ บริเวณที่เป็นจุดเสี่ยงและได้มาตรฐาน สีสะท้อนแสง
2. รถจักรยานยนต์ควรมีการตรวจสภาพและการต่อ ทะเบียนและ พรบ. รถให้ถูกต้อง
3. พนักงานขับรถบรรทุกน้ำแข็งควรมีการประเมินความพร้อมของร่างกาย เนื่องจากใช้เวลาในการขนส่งน้ำแข็งทั้งวันซึ่งอาจก่อให้เกิดความเมื่อยล้า และภาวะในการตัดสินใจลดลงได้

**ปัญหาและข้อจำกัดในการสอบสวน**

1. การลงสอบสวนในวันเกิดเหตุทันที อาจยังไม่ได้ข้อมูลที่ครอบคลุมทุกประเด็น โดยเฉพาะข้อมูลจากร้อยเวร เนื่องจากอยู่ระหว่างการสอบสวนเชิงคดีกับการติดต่อญาติผู้เสียชีวิต รวมถึงข้อมูลการชันสูตรพลิกศพของแพทย์ ซึ่งต้องมีการติดตามผลต่อเนื่อง
2. ข้อมูลไม่ครบถ้วน บางส่วนไม่สามารถติดตามได้ เช่น พฤติกรรมการขับขี่ของผู้เสียชีวิต รวมถึงลักษณะของการเกิดอุบัติเหตุ เนื่องจากผู้ขับรถบรรทุกน้ำแข็งไม่สามารถให้ข้อมูลได้
3. ไม่มีพยาน หรือผู้อยู่ในเหตุการณ์ที่สามารถให้ข้อมูลได้

**กิตติกรรมประกาศ**

การสอบสวนการบาดเจ็บครั้งนี้ได้รับความอนุเคราะห์ข้อมูลการเกิดอุบัติเหตุจากสำนักงานตำรวจภูธรนามน แผนกอุบัติเหตุและฉุกเฉิน โรงพยาบาลนามน ขอขอบคุณผู้อำนวยการโรงพยาบาลนามนที่ให้คำแนะนำและชี้แนะแนวทางในการสอบสวนอุบัติเหตุจราจรในครั้งนี้ และสาธารณสุขอำเภอนามน ในการสนับสนุนให้เกิดความความสำเร็จ และราบรื่นในการดำเนินการสอบสวนครั้งนี้

**เอกสารอ้างอิง**

1. ณัฐกานต์ ไวยเนตร. แนวทางการสอบสวนสาเหตุการบาดเจ็บและเสียชีวิตจากการจราจรทางถนน (Road Traffic Injury Investigation). นนทบุรี: สำนักระบาดวิทยา กรมควบคุมโรค กระทรวงสาธารณสุข. 2549.
2. พญาดา ประพงศ์เสนา, อิศราณีย์ แสงเพชร และโสมสุดา ไกรสิงห์สม. อุบัติเหตุจราจรบนทางหลวงแผ่นดินปี 2549 (Traffic Accident on national Highways in 2006). [ออนไลน์] (สืนค้นเมื่อวันที่ 23 มิถุนายน 2559) เข้าถึงได้จาก http://www.roadsafetythai.org/document/article\_41.pdf